/var/cache/apt/archives ফোল্ডারে প্রথম থেকেই ফাইল জমা হতে শুরু করে। তাই যখন এর ধারনক্ষমতার বাইরে চলে যায় তখন আগের ফাইলগুলি মুছে ফেলে। এছাড়া আপনি যদি কখনও apt-get clean কমান্ড প্রয়োগ করেন তাহলে এ ফাইলে সংরক্ষিত সকল ফাইল মুছে যাবে স্বয়ংক্রিয়ভাবে। তাই আপনার বন্ধুকে ফাইল দেয়ার সময় আপনাকে কিছুটা প্ল্যান করেই কাজ করতে হবে। এছাড়া ধরুন আপনার মেশিনে আগে থেকেই অনেক লাইব্রেরী ফাইল ইনস্টল হয়ে আছে সেক্ষেত্রে একটি নতুন প্যাকেজ ইনস্টলের সময় সকল ফাইল এ ফোল্ডারে না পাওয়ার সম্ভাবনা আছে। তাই আপনাকে একটি নতুন ইনস্টলড লিনাক্স মেশিন বেছে নিতে হবে যেখানে আগে থেকে অতিরিক্ত কোন লাইব্রেরী ফাইল ইনস্টল হয়ে নেই। শুধুমাত্র মেশিন সেট আপের সময় যে প্যাকেজগুলি ইনস্টল করেছিলেন তা-ই আছে। তাহলে কি আপনাকে নতুন করে লিনাক্স ইনস্টল করতে হবে সব ধুয়ে মুছে- শুধুমাত্র বন্ধুকে সাহায্য করার জন্য? নাহ্‌ ভয় পাওয়ার কিছু নেই। আপনি এর বিকল্প হিসেবে লাইভ সিডি ব্যবহার করতে পারেন।